Emme suostu pelkäämään -musiikkivideoon ei Palefacen mukaan todennäköisesti tule muutoksia, vaikka yhtä avustajaa epäillään puukotuksesta.

– Todella ikävää, harmillista ja surullinen case. Tuomitsen yksiselitteisesti kaiken väkivallan. Suomessa on aivan liikaa väkivallantekoja, räppäri Paleface sanoo Ilta-Sanomille viitaten hänen musiikkivideollaan esiintyvään mieheen.

Videolla esiintyvää ulkomaalaistaustaista miestä epäillään 86-vuotiaan miehen taposta Helsingin Puotilassa heinäkuun lopussa. Epäilty on vangittu todennäköisin syin.

Palefacen julkaisi kesällä Emme suostu pelkäämään -nimisen musiikkivideon. Sen tarkoitus on hälventää pelkoja ja epäluuloja ulkomaalaisia kohtaan.

Paleface kertoo, ettei hän tunne miestä sen tarkemmin.

– Kaveri päätyi videoon sillä tavalla, että hän on tuttu naama mun keikoiltani. Hän on ollut aloitteleva räppäri ja fani. Mun keikoillani kiersi sana, että kuvaamme tätä videota. Hän päätyi sitä kautta joukkokohtaukseen.

Paleface muistuttaa, että videolla on satakunta muuta ihmistä.

Väkivaltarikoksen paljastuminen ei Palefacen mukaan vaikuttane videon levitykseen eikä sisältöön. Videota tuskin kuvataan uusiksi, jos oikeus toteaa miehen syylliseksi.

– Hänhän siellä vilahtaa väkijoukossa, jossa on paljon tuttuja naamoja ja moni muu laulaa biisiä.

Paleface muistuttaa, että Suomi on oikeusvaltio. Oikeuslaitoksen tehtävä on tutkia ja tuomita mahdollinen rikoksentekijä.